Klein Archie trek al by oppasser nr. 3 | Netwerk24
21 Augustus 2019 13:42
Die nuwe oppasser is opgemerk toe sy saam met prins Harry en Meghan, hertogin van Sussex, gesien is toe hulle Nice op 'n kort wegbreek verlaat het.
Volgens The Sun was die eerste oppasser slegs daar om in die eerste weke ná sy geboorte saans na hom om te sien. Die eerste oppasser is volgens bronne laat gaan omdat sy "onprofessioneel" was.
Daar is vroeër berig dat enigeen wat vir die paartjie werk, 'n ooreenkoms moet onderteken om niks oor haar tyd by die paartjie uit te lap nie.
Dié foto is met Archie se doop op 6 Julie vanjaar in die roostuin van Windsor-kasteel geneem. Foto: Getty Images
Die tweede oppasser het slegs saans na die kleinding omgesien.
The Sun se bron sê die derde oppasser is 'n "bestiering" en is sy "absoluut professioneel". Dié vrou, wat met 'n babasak oor haar skouer op die aanloopbaan in Nice gesien is, sal in Oktober saam met Harry en Meghan na Suid-Afrika reis.
Meghan, Archie en die oppasser sal in Suid-Afrika agterbly wanneer Harry onder meer Angola besoek. Meer besonderhede oor dié toer sal eers later bekend gemaak word.
Dié oppasser woon ook nie by Frogmore Cottage in Windsor in nie, maar het alternatiewe verblyf.
Lees ook: Archie kom ook in Suid-Afrika kuier
KYK: Archie, George by polo saam met Catherine, Meghan
* Die superster Elton John, wat vriende was met Harry se ma, Diana, het vroeër die week tot die paartjie se verdediging gekom nadat die Britse poniepers hulle oor die gebruik van die private straler gekritiseer het. John het in 'n Instagram-plasing gesê dat hy vir die egpaar se gebruik van die private straler betaal het om aan hulle broodnodige veiligheid te verseker.
John sê hy het ook 'n skenking aan 'n organisasie – Carbon Footprint™ – gemaak sodat die vlug koolstofneutraal is. - Bronne: The Sun, The Mirror, The Daily Mail en Harpers Bazaar.